নতুন করে উত্তেজনা বিশ্ববিদ্যালয়ের ক্যাম্পাসে এবিভিপি-এসএফআইয়ের হাতাহাতি

কলকাতা: যাদবপুরের (Jadavpur University) অশান্তির প্রতিবাদে ডাকা ছাত্র ধর্মঘটে সোমবার দিনভর তপ্ত থাকল রাজ্যের বিভিন্ন কলেজ। সকাল গড়িয়ে সন্ধেতেও অশান্তি অব্যাহত। নতুন করে উত্তেজনাও দেখা যায় যাদবপুর বিশ্ববিদ্যালয়ের ক্যাম্পাসে। ক্যাম্পাসের চার নম্বর গেটের সামনে মুখোমুখি এবিভিপি (ABVP) ও বাম পড়ুয়ারা। চার নম্বর গেট ভেঙে ভেতরে প্রবেশের চেষ্টা করল এবিভিপি। বিশ্ববিদ্যালয় থেকে জোর করে বের করা হল এবিভিপি সমর্থকদের। সামাল দিতে ঘটনাস্থলে পৌঁছয় পুলিশ।

গত শনিবার যাদবপুর বিশ্ববিদ্যালয়ে হেনস্থার শিকার হন রাজ্যের শিক্ষামন্ত্রী ব্রাত্য বসু। সেই সময় আহত হন মন্ত্রী। অভিযোগ, এক পড়ুয়াকে চাপা দিয়েছে মন্ত্রীর গাড়ি। অন্য এক পড়ুয়ার পায়ের উপর দিয়ে গাড়ির চাকা চলে গিয়েছে। সেই ঘটনার প্রতিবাদে সোমবার রাজ্যের সকল কলেজ এবং বিশ্ববিদ্যালয়ে ছাত্র ধর্মঘট ডেকেছিল বামেদের ছাত্র সংগঠন এসএফআই। কোথাও মার খেল বিক্ষোভকারীরা, তো কোথাও তৃণমূল ছাত্র পরিষদের সঙ্গে এসএফআইয়ের তুমুল ধস্তাধস্তি বাধে। পরিস্থিতি সামাল দিতে হিমশিম খেতে হল পুলিশকে। এদিন সন্ধ্যায় নতুন করে উত্তেজনা ছড়ায় যাদবপুর বিশ্ববিদ্যালয়ের ক্যাম্পাসে। বিশ্ববিদ্যালয়ের চার নম্বর গেটের সামনে এসএফআই এবং এবিভিপির মিছিলকে কেন্দ্র করেই উত্তেজনা ছড়ায়। অভিযোগ, এসএফআইয়ের ধর্মঘটের পোস্টার ছেঁড়েন এবিভিপির সমর্থকেরা। তা নিয়ে অশান্তি শুরু হয়।

আরও পড়ুন: ট্যাংরা কাণ্ডে গ্রেফতার প্রসূন দে

যাদবপুর ঘটনার প্রতিবাদে শনিবার মিছিল পৌঁছায় বিশ্ববিদ্যালয়ে। অভিযোগ, এরপর কয়েকজন এবিভিপি সমর্থক বিশ্ববিদ্যালয়ের ভিতরে ঢুকে পড়েন বলে। আচমকাই ক্যাম্পাসের ভিতর স্লোগান-সাউটিং শুরু করেন। বিশ্ববিদ্যালয়ের কয়েকজন পড়ুয়া ও নিরাপত্তারক্ষী এগিয়ে এসে গেট বন্ধের চেষ্টা করেন। সেই সময় দু’পক্ষের মধ্যে হাতাহাতি শুরু হয়। এবিভিপি সমর্থকদের বের করে দেওয়ায় হয়। এক এসএফআই সমর্থক ছাত্রী বলেন, আমাদের পোস্টার পতাকা ছিঁড়ে দিল এবিভিপি। এবিভিপি সমর্থকদের দাবি, বাম পড়ুয়ারা এসে তাঁদের মারধর করে তাড়িয়ে দিয়েছে। বিশ্ববিদ্যালয়ের সামনে একেবারে ধুন্ধুমার পরিস্থিতি তৈরি হয়। পরিস্থিতি সামাল দিতে আসে বিশাল পুলিশ বাহিনী।

অন্য খবর দেখুন